b'\n_START_ARTICLE_\nTres mils\n_START_SECTION_\nRecorregut\n_START_PARAGRAPH_\nLa ruta sol comen\xc3\xa7ar a la Font des Noguer, creuar l\'embassament de C\xc3\xbaber fins al Coll de l\'Ofre, i des d\'all\xc3\xa0 puja els tres puigs: primer l\'Ofre, despr\xc3\xa9s na Franquesa i despr\xc3\xa9s sa Rateta. Des d\'aquest darrer es baixa pel cam\xc3\xad de nevaters cap a la canal que du a l\'embassament de C\xc3\xbaber de nou. Tot i aix\xc3\xad, la ruta admet variacions: comen\xc3\xa7ar des de Coma-sema pujant primer sa Rateta, fer-ho des d\'Orient i pujar primer l\'Ofre pel Pas de na Maria, partir des de Biniaraix i pujar el Barranc fins al Coll de l\'Ofre, o seguir la ruta des de Fornalutx pel Portell de sa Costa. El tram que va de na Franquesa a sa Rateta segueix la carena que fa de parti\xc3\xb3 entre els municipis d\'Escorca i Bunyola.\n_START_SECTION_\nTopon\xc3\xadmia\n_START_PARAGRAPH_\nEls noms d\'aquests tres cims, com tots els top\xc3\xb2nims en general, han anat canviant al llarg del temps. Concretament, el darrer canvi en la topon\xc3\xadmia d\'aquestes muntanyes \xc3\xa9s molt recent: es va produir a cavall del segle XIX i el XX. Resulta que el cim m\xc3\xa9s alt del mass\xc3\xads, sa Rateta, era un temps conegut com a sa (o na) Franquesa. En canvi, el seu cim ve\xc3\xafnat, l\'actualment conegut amb el nom de na Franquesa, rebia el nom de la possessi\xc3\xb3 que es troba a la seva falda, Binimorat (puig de). Sa Rateta, el nom amb qu\xc3\xa8 es coneixien unes terres que creuava el cam\xc3\xad de nevaters que ascendia al puig (segurament en origen era "sa Roteta", en refer\xc3\xa8ncia a una rota que hi podia haver), va acabar per denominar tota la muntanya, i el seu antic nom va passar a denominar el cim ve\xc3\xafnat, na Franquesa, l\'antic Puig de Binimorat. El mateix Arxiduc encara coneixia els cims amb la nomenclatura antiga. Avui en dia, per\xc3\xb2, tothom que coneix els cims s\'hi refereix amb els noms moderns, en part degut al fet que aix\xc3\xad consta en els mapes.'